În perioada reducerilor pentru acest sezon au fost semnalate numeroase înșelătorii. Chiar cel mai mare magazin de mobilă din România, Mobexpert, expune un tip de promoție fantomă, acuză clienții. Sunt afișate reduceri atractive dar, în realitate, oamenii plătesc sume enorme.
Reducerile au fost promovate în toate magazinele de mobilă din România ce aparțin omului de afaceri Dan Șucu.
Numeroși clienți care au fost păgubiți prin această metodă au depus plângere la Protecția Consumatorului. În acest caz, se cer măsuri prompte către conducerea ANPC care trebuie să intervină cu controale și sancțiuni riguroase pentru a stopa acest fenomen.
Jurnaliștii Realitatea Plus au cerut un punct de vedere lui Horia Constantinescu, șeful instituției, dar nu am primit un răspuns până în acest moment.
Specialiștii din domeniul comerțului spun că aceste practici sunt o obișnuință și faptele pot fi chiar și de natură penală.
Echipa Realitatea PLUS a încercat să facă rost de un punct de vedere din partea afaceristului Dan Șucu, proprietarul lanțului de magazine. Până în acest moment, acesta nu a dorit să comenteze acuzațiile aduse.
De altfel, milionarul a intrat în atenția publică în aceste zile, după ce numele său a apărut ca variantă pentru candidatura la Primăria Capitalei.